BERRIOZABAL BÓVEDA (EAJ, 2018-06-28):
Eskerrik asko, legebiltzar-burua eta egun on guztioi.
Lege proposamena tramitera onartu ala ez eztabaidatu genuenean esan bezala, hasieratik bidezko ikusi genuen Eskola Kontseiluko gainontzeko kideekin batera kooperatibei ere leku bat egitea, ordezkariak gehituz.
Izan ere, kooperatibak eta kooperatiben mundua, mugimendua ondo sustraituta daude aspaldidanik euskal gizartean oro har eta hainbat sektore zehatzetan, besteak beste, irakaskuntza arloan.
Horregatik uste genuen kooperatibek ere Eskola Kontseiluan ordezkaritza izateak euskal hezkuntza sistemaren argazki osoagoa izate aldera lagungarri izango zela.
Kooperatiben ordezkaria gehituta, erkidego kide izateaz gain, bestelako sare edo elkarte batzuetan txertatuta dauden hainbat errealitate eta proiektu desberdinei ordezkaritza eta ahotsa emango diegu.
Zuzenketa epean bestelako ekarpen batzuk ere egin zituen gure legebiltzar taldeak artikulu berberean txertatzeko, batetik unibertsitatez kanpoko ikastetxe publikoetako zuzendarien ordezkari bat gehitzea proposatu genuen eta baita genero ikuspuntutik ere hainbat moldaketa egitea proposatu genuen, baita zenbait erakunderen egungo izendapen ofizialari dagokionez ere.
Batzuen eta besteen ekarpenak ikusita, irispenean jaso diren adostasunetara iristeko aukera izan dugu. Batetik, Elkarrekin Podemos taldearekin batera erdibidekoa egin dugu, Eskola Kontseiluan unibertsitateaz kanpoko ikastetxe publikoetako zuzendarien elkarteetako ordezkari bat ere egon dadin Eskola Kontseiluan. Garrantzitsua iruditzen zaigu, izan ere hezkuntza komunitatean inplikazio eta erantzukizun handia duten agenteak dira ikastetxeetako zuzendariak. Bestetik, bidezkoa eta logikoa iruditu zaigu Euskal Herriko Unibertsitatearen ordezkaria hezkuntza fakultateetako kide izatea, horregatik betebehar hori aurreikustea ere jaso dugu.
EH Bilduk gaurko eztabaidarako gordetako zuzenketen aurrean, guk emandako botoei dagokionez, Eskola Kontseiluan langileen ordezkariak egotea garrantzitsua da, bat gatoz eta egon badaude. Baina zergatik ez da bateragarria hori patronalak egotearekin? Zer dela eta kanporatu nahi dituzue patronalaren ordezkariak? Batzuk egoteak ez du esan nahi besteak kendu behar direnik, eta horregatik ez gentozen bat zuen proposamenarekin.
Bestetik, makina bat erakundeetako ordezkariak aurreikustea proposatzen zen zuzenketa batzuetan. Guk operatiboa eta eraginkorra izango den Kontseilua nahi dugu eta ezinezkoa da horrenbeste erakunde eta ordezkariri sarrera ematea. Kontseilu hain zabala egiteak arintasunean galtzea ekarriko luke eta uste dut hori ez dela inoren helburua.
Planteatu diren bestelako gai eta eztabaidei dagokionez, guk ez diegu bestelako eztabaidei aterik ixten, baina ez dugu uste hau zenik momentua. Abian da hezkuntza arloan akordio bat erdiesteko helburua duen gogoeta prozesu bat, asteartean onartu zuen Jaurlaritzaren Gobernu Kontseiluak akordiorako oinarrien dokumentu bat, eta orain Legebiltzar honi egokituko zaio bere ekarpenak egitea eta hezkuntza arloko lege bat lantzeko ahalegina egitea.
Eta akordioa landu eta legea adosteko gai izango bagina, lege horretan aurreikusitakoarekin uztartu beharko dira aurretik datozen beste hainbat kontu, besteak beste, hizketa gai dugun Eskola Kontseilua, bere ezaugarriak, bere osaera, bere egitekoak, bere erronkak. Orduan izango dugu aukera horretaz guztiaz aritzeko. Hau ez zen gure ustez momentua eta hori izan da orain arte mantendu dugun jarrera eta botoa.
Eskerrik asko.